Nariadenie Komisie (EHS) č. 2009/92
z 20. júla 1992
stanovujúce analytické metódy spoločenstva pre etylalkohol poľnohospodárskeho pôvodu, používaný pri príprave liehovín, aromatizovaných vín, nápojov na báze aromatizovaných vín a koktailov z výrobkov z aromatizovaných vín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1576/89 z 29. mája 1989 ustanovujúcevšeobecné pravidlá pre definovanie, popis a prezentáciu liehovín [1] a najmä na jeho článok 4 (8),
so zreteľom na nariadenie Rady (EHS) č. 1601/91 z 10. júna 1991 ustanovujúcevšeobecné pravidlá pre definovanie, popis a prezentáciu aromatizovaných vín, nápojov na báze aromatizovaných vín a koktailov z výrobkov z aromatizovaných vín [2] a najmä na jeho článok 4 (4),
keďže aby sa príslušným orgánom umožnilo vykonať riadne kontroly etylalkoholu poľnohospodárskeho pôvodu, ako je definované v bode h) v článku 1 (3) nariadenia (EHS) č. 1576/89 a ako je uvedené v tretej zarážke v bode d) článku 3 nariadenia (EHS) č. 1601/91, mali by sa prijať analytické metódy spoločenstva;
keďže vlastnosti etylalkoholu poľnohospodárskeho pôvodu sú ustanovené v prílohe I k nariadeniu (EHS) č. 1576/89 a v prílohe I k nariadeniu (EHS) č. 1601/91; keďže tieto vlastnosti sú zhodné s prvkami tvoriacimi definíciu neutrálneho alkoholu v prílohe I k nariadeniu (EHS) č. 2046/89 z 19. júna 1989 ustanovujúcemu všeobecné pravidlá pre liehovarnícke závody vrátane výroby vína a vedľajších produktov z vína [3]; keďže analytické metódy spoločenstva pre neutrálny alkohol použiteľné v sektore vína uvedené v nariadení Komisie (EHS) č. 1238/92 [4] by sa taktiež mali uznať za analytické metódy spoločenstva pre uplatnenie nariadení (EHS) č. 1576/89 a (EHS) č. 1601/91;
keďže aby sa zabezpečila porovnateľnosť výsledkov získaných použitím analytických metód prijatých v tomto nariadení, mali by sa definovať požiadavky opakovateľnosti a reprodukovateľnosti pre výsledky získané použitím týchto metód;
keďže opatrenia ustanovené v tomto nariadení sú v súlade so stanoviskom Výkonného výboru pre liehoviny a Výkonného výboru pre aromatizované vínové nápoje,
PRIJALA TOTO NARIADENIE:
Článok 1
Analytické metódy spoločenstva pre etylalkohol poľnohospodárskeho pôvodu definované v bode h) v článku 1 (3) nariadenia (EHS) č. 1576/89 a uvedené v tretej zarážke bodu d) v článku 3 nariadenia (EHS) č. 1601/91 sú tie, ktoré sú ustanovené v prílohe k nariadeniu (EHS) č. 1238/92.
Článok 2 nariadenia (EHS) č. 1238/92 sa vzťahuje na porovnateľnosť výsledkov analýzy.
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 20. júla 1992